Koncepcia systému riešenia vonkajšej a vnútornej zadlženosti zdravotníckych zariadení v strednodobom horizonte

Tento materiál sa zaoberá popisom aktuálneho stavu zadlženosti zdravotníckych zariadení, rámcovou analýzou identifikovania príčin, ako aj návrhom riešenia eliminácie zadlžovania týchto zariadení. Vzhľadom na rozsah identifikovaného stavu predložený materiál nerieši detailný návrh pre každé zariadenie samostatne, ale vytvára koncept a rámec pravidiel pre takýto postup v každom zariadení osobitne.
Táto koncepcia sa týka zdravotníckych zariadení v pôsobnosti Ministerstva zdravotníctva SR, zdravotníckych zariadení v pôsobnosti Ministerstva obrany SR (štátnych príspevkových organizácií), zdravotníckych zariadení delimitovaných na obce a vyššie územné celky (príspevkových organizácií) a zdravotníckych zariadení transformovaných na neziskové organizácie. 

1	Vývoj dlhu
V nadväznosti na materiál „Správa o vývoji dlhov v rezorte zdravotníctva k 31. 12. 2007“, ktorý bol predložený  na rokovanie vlády dňa 21. mája 2008, predkladá Ministerstvo zdravotníctva SR (ďalej len „MZ SR“) návrh koncepcie systému riešenia vonkajšej a vnútornej zadlženosti zdravotníckych zariadení v strednodobom horizonte.

Vývoj dlhu sledovaný cez zmenu záväzkov po lehote splatnosti na úrovni istiny v rezorte zdravotníctva predstavuje k 31.12.2007 sumu 8 074 mil. Sk, pričom celkový podiel dlhu zdravotníckych zariadení (ďalej len „ZZ“) v pôsobnosti MZ SR predstavuje 72 %,  čo je v absolútnom vyjadrení 5 842 mil. Sk, dlh za ZZ transformované na akciové spoločnosti  je 0,1 % a je na úrovni 6 mil. Sk, zadlženosť ZZ delimitovaných na obce a vyššie územné celky a transformované na neziskové organizácie je takmer 27 %, čo je 2 154 mil. Sk a podiel zdravotných poisťovní je na úrovni 0,9 %, čo je 72 mil. Sk. 

Graf č. 1: Prehľad vývoja záväzkov po lehote splatnosti v rezorte zdravotníctva (bez sankcií) 

Nasledujúci graf ilustruje vývoj dlhu ZZ v pôsobnosti MZ SR od roku 2005 do 30.6.2008, z čoho je zrejmý postupný pokles tvorby nového dlhu v týchto zariadeniach. Najväčší nárast dlhu bol zaznamenaný do konca roka 2006, keď jeho výška predstavovala 4 435 mil. Sk, oproti tomu nárast dlhu od roku 2007 po súčasnosť je vo výške 1 484 mil. Sk (stav k 30.6.2008). Z pohľadu sledovania nárastu dlhu v rámci polrokov je zrejmý postupný pokles v tvorbe nového dlhu.

Graf č. 2: Vývoj dlhu zdravotníckych zariadení v pôsobnosti MZ SR do 30.6.2008

Z pohľadu štruktúry dlhu ZZ v pôsobnosti MZ SR je najvyšší podiel dlhu voči dodávateľom liekov  a ŠZM vo výške 57 %. Na druhom mieste je dlh voči Sociálnej poisťovni, ktorý predstavuje 12,6 % z celkového dlhu ZZ v pôsobnosti MZ SR. 

Graf č. 3 Štruktúra dlhu ZZ v pôsobnosti MZ SR k 30.6.2008 (v mil. Sk)

3 408    

57,3%

778    

13,1%

110    

1,8%

668    

11,2%

208    

3,5%

635    

10,7%

142    

2,4%

Lieky a ŠZM

Sociálna poisťovňa a DÚ

Zdravotné poisťovne

Iní dodávatelia

Investiční dodávatelia

Sieťoví dodávatelia

Záväzky voči iným ZZ

2	Hospodárenie 
	
Predtým, ako budú navrhnuté nové zásady, resp. formy efektívneho hospodárenia, je potrebné najprv identifikovať príčiny tvorby dlhu. Následne je možné ich riešením tvoriť úspory na zlepšovanie likvidity ZZ. Z uvedeného vyplýva, že je nevyhnutné analyzovať štruktúru nákladov (podľa metodiky a výkazov MZ SR z jednotlivých ZZ) a podľa nich hľadať primerané opatrenia možného zefektívnenia vynaložených prostriedkov, avšak v  kontexte udržania dostupnosti a kvality poskytovanej zdravotnej starostlivosti.

Graf č. 4: Štruktúra podielov vynaložených prostriedkov podľa účelu

49,81%

35,08%

5,54%

1,23%

8,34%

osobné náklady spolu

výrobné  náklady spojené s 

poskytovaním ZS

subdodávky 

-

  služby ZS

subdodávky    

-

  služby ostatné

odpisy

Z uvedeného grafu je zrejmé, že primárny priestor na optimalizáciu nákladov v ZZ v pôsobnosti MZ SR je približne 42 % z celkových nákladov (prevádzkové náklady a služby).
V nadväznosti na už spomenutý materiál „Správa o vývoji dlhov v rezorte zdravotníctva k 31. 12. 2007“,  predložený na rokovanie vlády dňa 21.5.2008, je možné významné faktory, ktoré ovplyvňovali, resp. ovplyvňujú zadlženosť zdravotníckych zariadení, zatriediť nasledovne:
•	Nárast miezd a predpoklad ich ďalšieho rastu v nadväznosti na kolektívne vyjednávanie. 
Ukazovateľ jednoznačne poukazuje na finančný dosah do súčasných aj budúcich nákladov ZZ v pôsobnosti MZ SR a v nasledujúcom období sa očakáva ďalšie kontinuálne navršovanie prevádzkových  prostriedkov.
•	Objekty, v ktorých pôsobia  zdravotnícke zariadenia sú zastarané, technologicky nevyhovujúce a v mnohých prípadoch v havarijnom stave. 
Ukazovateľ predpokladá budúce navršovanie investičných prostriedkov.
•	Nárast cien energií, pohonných hmôt. 
Ukazovateľ predpokladá čiastočné navršovanie finančných prevádzkových  prostriedkov.
•	Zvýšené finančné výdavky súvisiace s exekúciami, súdnymi spormi.
Prijaté opatrenia v roku 2007 na konsolidáciu finančnej výkonnosti prispeli k spomaleniu rastu zadlženosti, čo je uvedené aj v grafe č. 2 „Vývoj dlhu zdravotníckych zariadení v pôsobnosti MZ SR do 30. 6. 2008“. V rámci prvých šesť mesiacov roku 2008 narástol dlh v ZZ v pôsobnosti MZ SR o 77 mil. Sk, čo je v porovnaní s predchádzajúcim vývojom zadlženosti pozitívny stav. Aj v nasledujúcom období sa bude naďalej sledovať plnenie prijatých opatrení na konsolidáciu finančnej výkonnosti. Podľa uznesenia vlády SR č. 324 z 21. mája 2008 bude Ministerstvo zdravotníctva SR predkladať na rokovanie vlády SR správu o vývoji dlhu v rezorte zdravotníctva za rok 2008. V rámci tohto materiálu budú popísané jednotlivé faktory zadlžovania vrátane vyhodnotenia za ZZ v pôsobnosti MZ SR a za zdravotnícke zariadenia delimitované na obce a VÚC a transformované na neziskové organizácie. 
V hospodárení ZZ vo všeobecnosti môžeme očakávať ďalšie tvorenie deficitu medzi plánovanými finančnými prostriedkami a nevyhnutne vyžadovanými prostriedkami, ktoré sú potrebné na zabezpečenie poskytovania zdravotnej starostlivosti uhrádzanej z verejného zdravotného poistenia. 
Z tohto dôvodu je potrebné identifikovať rad opatrení, ktoré zabezpečia možné finančné zefektívnenie určitých činností a využitie takýchto prostriedkov na krytie existujúceho a možného budúceho deficitu s cieľom zvýšiť kvalitu poskytovanej zdravotnej starostlivosti pre pacienta.  
Aby bolo možné navrhnúť a vykonať takéto opatrenia, je potrebné analyzovať a identifikovať oblasti, ktoré sú predmetom:
a)	priamych finančných úspor z možného priameho šetrenia neefektívneho vynakladania finančných prostriedkov a
b)	nepriamych úspor zo zavedenia koncepčných opatrení.

3	
Koncepcia oddlženia   

Koncepcia oddlženia ZZ predstavuje nielen finančný akt, ale aj zavedenie určitých systémových opatrení s cieľom eliminácie budúceho zadlžovania týchto zdravotníckych zariadení.
Základnou prioritou takéhoto konceptu je zabezpečenie
•	garancie poskytovanej  zdravotnej starostlivosti,
•	jej dostupnosti,
•	kvality
•	a efektivity.

Efektivitou v kontexte poskytovania zdravotnej starostlivosti sa rozumie také vynakladanie finančných prostriedkov a ľudských zdrojov, ktoré zabezpečia kvalitnú a verejne dostupnú zdravotnú starostlivosť. Cieľom nie je vytvárať zisk, ale efektívne vynakladať zdroje s cieľom zabezpečenia dostupnosti a kvality poskytovanej zdravotnej starostlivosti
Obr. č. 1: Rámec koncepcie riešenia eliminácie zadlžovania ZZ

Koncepcia predpokladá dva piliere riešenia oddlžovania zdravotníckych zariadení, a to:

•	Jednorazové oddlženie formou finančnej pomoci pre ZZ s cieľom vysporiadania záväzkov, pričom z analýzy vyplýva, že až 57% týchto záväzkov v ZZ v pôsobnosti MZ SR sú záväzky za lieky a ŠZM, čo v absolútnom vyjadrení predstavuje viac ako 3 400 mil. Sk k 30.6.2008. Vzhľadom na veľkosť tohto záväzku dochádza v súčasnosti k zvýšenému riziku pozastavenia distribúcie a v konkrétnych prípadoch už aj k zníženiu distribúcie liečiv, čo vytvára ďalší priestor na zvyšovanie cien liečiv, a teda aj k zrýchľovaniu ďalšieho zadlžovania zdravotníckych zariadení.

•	Zavedenie nástrojov pre zníženie budúceho zadlžovania predstavuje nosný a systémový pilier riešenia dlhovej situácie v zdravotníckych zariadeniach vrátane konceptu skvalitnenia poskytovania zdravotnej starostlivosti. Ide o dlhodobejší akt, ktorého rámce sa čiastočne už začali realizovať a je potrebné pokračovať v implementovaní aj ďalších oblastí.

3.1	Jednorazové oddlženie ZZ   

Finančné jednorazové oddlženie ZZ predstavuje čiastkový pilier ozdravenia zdravotníctva, keďže ide o jednorazové riešenia dlhu (záväzkov po lehote splatnosti) v rezorte zdravotníctva.
V prípade, ak by takéto opatrenie bolo realizované samostatne bez ďalších krokov,  ktoré budú viesť k eliminácii budúceho zadlžovania, toto opatrenie by predstavovalo iba prenesenie dlhu (uhradenie záväzkov všetkým veriteľom a vznik nového záväzku v tej istej finančnej hodnote), avšak by sa vytvoril aj neželaný precedens opakovania štátnej pomoci do budúcna.
Z pohľadu modelu jednorazového oddlženia je možné uvažovať o niekoľkých alternatívach štátnej pomoci v zmysle § 5 zákona č. 231/1999 Z. z., príp. ich kombináciách: 
•	Návratnou finančnou výpomocou
•	Prenesením záväzkov z predmetu dlhu na Slovenskú konsolidačnú, a.s.
•	Dotáciou zo štátneho rozpočtu

Základným predpokladom jednorazového finančného oddlženia je vypracovanie tzv. individuálnych akčných plánov (zdravotníckymi zariadeniami v spolupráci s MZ SR), v rozsahu podnikateľského plánu, a to ešte pred poskytnutím takejto štátnej pomoci.
Takýto plán musí obsahovať 
•	preukázanie schopnosti ZZ do 12 mesiacov nemať žiadny nový dlh formou opatrení individuálnych krokov, ako aj plnení v zmysle centrálnych projektov MZ SR,
•	preukázanie schopnosti ZZ po 2 rokoch uhrádzať svoje záväzky za poskytnutú výpomoc (počas 15 rokov),
•	reálne medziročné nárasty nákladov (mzdy, výkony, opravy a údržby, investičné potreby,...) a výnosov.

Jedným zo základných predpokladov oddlženia je aj vyriešenie vnútornej zadlženosti formou odpustenia penále.

3.1.1	Návratná finančná výpomoc

Popis	Zdravotníckemu zariadeniu sa poskytne návratná finančná výpomoc (úver od MF SR v zmysle § 5 zákona č. 231/1999 Z. z. o štátnej pomoci) účelovo viazaná na uhradenie všetkých jeho záväzkov po lehote splatnosti (istiny), ktoré sú v jednotlivých ZZ k dátumu 30.9.2008.
Predpokladmi poskytnutia návratnej finančnej výpomoci sú
•	 doba splácania 15 rokov s odkladom splácania o 2 roky a anuitnou splátkou po dobu splácania,
•	 preukázaná schopnosť ZZ splácať istinu,
•	 ZZ vypracuje v spolupráci s MZ SR akčný plán (v podobe podnikateľského plánu) pre znižovanie budúceho zadlžovania.
Oddlženie sa uskutoční v roku 2009.
Poskytnutie štátnej finančnej výpomoci podľa zákona č. 523/2004 Z. z. o rozpočtových pravidlách sa bude realizovať na zmluvnom základe, kde zmluvnými partnermi budú MF SR – MZ SR – zdravotnícke zariadenie. 	
Výhody	Toto riešenie zaväzuje ZZ splácať dlh, rieši úhradu vzniknutých záväzkov (istín) voči verejnému a súkromnému sektoru, avšak z pohľadu samotného oddlženia ZZ iba vytvára nový záväzok, ktorý je však pre toto ZZ záväzkom s priaznivejšími podmienkami (kvalitatívne iný záväzok). Neguje tak precedens odstránenia dlhu „štátom“ bez povinnosti riešiť oddlženie samotným zariadením.	
Nevýhody	Povinnosť splácať tento dlh vytvára silný tlak na celkové znižovanie nákladov a tvorbu úspor.	
Možnosti	Nevýhody tohto modelu sa čiastočne odstraňujú zavedením odloženého splácania a rovnako  je možné tieto nevýhody eliminovať formou získania grantov programovo viazaných prostriedkov.	

3.1.2	Slovenská konsolidačná, a.s.

Popis	Prenesenie všetkých záväzkov po lehote splatnosti (istiny) na spoločnosť Slovenská konsolidačná, a.s., ktorá by uhrádzala dlhy zdravotníckych zariadení,  ktoré sú evidované k 30. 9. 2008 (vyžaduje si legislatívne a právne zmeny u Slovenskej konsolidačnej, a.s.). 
Predpokladom takéhoto oddlženia ZZ je najmä:
•	Analýza a úprava príslušných legislatívnych rámcov a jej organizačného a materiálneho zabezpečenia
•	Analýza všetkých záväzkov a možných pohľadávok v každom ZZ a ich prevzatie Slovenskou konsolidačnou, a.s.

K samotnej úhrade takto kumulovaných záväzkov môže dôjsť aj formou čiastočných úhrad.	
Výhody	Výhodou tohto opatrenia je kumulatívne riešenie vysporiadania pôvodných záväzkov ZZ a možnosť prevzatia aj pohľadávok k týmto partnerom, čo kumulatívne môže viesť k zníženiu celkového záväzku.	
Nevýhody	Vzhľadom na jednoúčelové opatrenie sa ZZ zbavujú záväzku riešenia dlhovej situácie a tým sa znižuje „tlak“ na realizáciu úsporných a koncepčných opatrení v zmysle tohto materiálu.	
Možnosti	Takéto riešenie nie je vhodné kombinovať s iným spôsobom štátnej pomoci.	

3.1.3	Dotácia zo štátneho rozpočtu

Popis	Dotácia zo štátneho rozpočtu ako forma štátnej pomoci vo forme dotácie, teda projektovo viazaných finančných prostriedkov (ďalej len „dotácia“), ktoré ZZ môže získať v prípade naplnenia určitých ukazovateľov akčného plánu alebo programu v zmysle rámcov uvedených v bode 3.2.
Predpokladom dotácie je:
•	Vytvorenie takéhoto akčného plánu pre ZZ
•	Zriadenie organizačného zabezpečenia na strane MZ SR, ktoré bude takéto dotácie vytvárať a dozorovať
•	Pridelenie mimoriadnych finančných prostriedkov z rozpočtu nie jednorazovo, ale počas nasledujúcich 2 rokov
•	Účelovosť použitia
Dotácia vo všeobecnosti nepredstavuje priame splácanie záväzkov, ale vytvára podmienky na ich úhradu z priamych zdrojov ZZ.	
Výhody	Výhodou tohto opatrenia je účelovosť vynaložených prostriedkov.	
Nevýhody	Dotácia nepredstavuje samotné oddlženie ZZ, ale poskytnutie prostriedkov v prípade naplnenia určitých ukazovateľov akčného plánu alebo programu v zmysle rámcov uvedených v bode 3.2.	

3.2	Rámcové nástroje pre zníženie budúceho zadlžovania    

Ako už bolo spomenuté, koncepcia oddlženia ZZ vyžaduje aj zavedenie  systémových opatrení, nevyhnutných na zastavenie  tvorby dlhu. 
Jedným z cieľov je zlepšiť účelovosť vynakladaných finančných prostriedkov. K naplneniu takéhoto cieľa je potrebné pokračovať v už začatých krokoch, a to aj implementovaním ďalších nástrojov vedúcich k efektívnemu hospodáreniu. 

3.2.1	Centralizácia služieb

Zámer:	Predstavuje centralizáciu podporných prevádzkových služieb alebo tej časti hlavných procesov, ktoré zabezpečujú podporu ostatných hlavných činností.
Centralizáciou sa rozumie postupné zoskupenie takýchto podporných činnosti v rámci ZZ pod jednotnú správu alebo v rámci skupín ZZ, príp. odčlenením pod správu tretej strany.	
Očakávaný prínos:	•	Zníženie celkového objemu vynakladaných financií z dôvodu centrálneho obstarávania, možností rokovať o lepších a výhodnejších podmienkach (časovo rýchle opatrenie).
•	Zníženie prevádzkových a investičných nákladov v oblasti správy majetku zabezpečením centrálnej správy, pasportizácie majetku a možnosťami centrálneho výberu dodávateľov.
•	Centralizácia IT služieb má za následok priame šetrenie prevádzkových a investičných nákladov, ale aj nepriame šetrenie -  znížením operačného rizika, kvality poskytovaných údajov, bezpečnosti údajov a IS (časovo strednodobý rámec).	
Predpoklady:	Predpokladom je detailná analýza činnosti všetkých ZZ v pôsobnosti MZ SR, výber skupiny a organizačno-procesný návrh pre ZZ ako aj pre MZ SR.	
Ďalšie kroky:	Vypracovať detailný organizačno-procesný návrh vrátane analýzy a návrhu materiálneho zabezpečenia pre podporu centralizácie služieb organizácii v pôsobnosti MZ SR	

3.2.2	Optimalizácia siete poskytovateľov zdravotnej starostlivosti

Zámer:	Optimalizácia siete poskytovateľov zdravotnej starostlivosti znamená základný krok ku skvalitneniu poskytovanej zdravotnej starostlivosti pri zachovaní jej dostupnosti.
Cieľom je zabezpečiť kvalitnú ambulantnú ZS a ústavnú zdravotnú starostlivosť, ktorá zvyšuje jej kvalitu, predovšetkým v špecializačných odboroch pri zachovaní jej dostupnosti. Výsledkom je efektívnejšie prerozdelenie finančných prostriedkov v  optimalizovanej sieti.	
Očakávaný prínos:	•	Účelovejšie prerozdelenie finančných prostriedkov a  poskytnutie vyšších zdrojov pre vysoko kvalifikované a využívané pracoviská. 
•	Takýto krok zároveň vedie ku skvalitneniu ZS	
Predpoklady:	Nevyhnutným predpokladom je zabezpečenie dostupnosti poskytovania zdravotnej starostlivosti s prihliadnutím na špecifiká demografického vývoja regiónu, kde sa zdravotnícke zariadenie nachádza.	

3.2.3	Racionalizácia poskytovania zdravotnej starostlivosti

Zámer:	Zavedenie Katalógu zdravotných výkonov  na zabezpečenie optimálneho modelu  poskytovania zdravotnej starostlivosti  a adekvátnych platieb poskytovateľom zdravotnej starostlivosti z hľadiska kvality poskytovanej ZS, ako aj s cieľom eliminácie redundantných diagnostických výkonov. 
	
Očakávaný prínos:	•	Zníženie počtu neefektívnych, resp. nadbytočných diagnostických vyšetrení, viacnásobných hospitalizácií a zrýchlené postupy s cieľom požadovaného cieľového ošetrenia pacienta. 
•	Katalóg výkonov vedie ku skvalitneniu poskytovanej ZS a  zároveň formou zavedenia minimálnej požadovanej starostlivosti o pacienta.
•	Centrálna evidencia pacienta a služby elektronického zdravotníctva vedú ku znižovaniu nákladov odstránením duplicít vo vyšetreniach, vykazovaním fiktívnych výkonov, nesprávnou preskripciou, ako aj k zníženiu sekundárnych nákladov na zdravotnú starostlivosť v dôsledku zníženia chybovosti diagnostiky, preskripcie a liečby.	
Predpoklady:	Medzi hlavné predpoklady patrí zavedenie zvýšeného kontrolného mechanizmu v praxi.	
Ďalšie kroky:	Zaviesť postupne katalóg zdravotných výkonov do praxe.	

3.2.4	Nástroje pre podporu zvýšenia kvality a efektivity ZS

Zámer:	Nástroje pre podporu zvýšenia kvality a efektivity poskytovanej zdravotnej starostlivosti sú kľúčovými nástrojmi pre podporu ostatných opatrení, a to predovšetkým vo forme pozitívnej a negatívnej motivácie.
Okrem pozitívnej motivácie je potrebné zaviesť kontrolné a represívne mechanizmy vedúce k eliminácii zneužívania systému poskytovania zdravotnej starostlivosti hradenej z prostriedkov verejného zdravotného poistenia. 
Medzi takéto nástroje patrí rozšírenie cieleného a náhodného kontrolného mechanizmu v teréne, zavedenie vyšších finančných a licenčných sankcií v prípade úmyselného a opakovaného zneužívania systému verejného zdravotného poistenia.
Jedným z kľúčových nástrojov je aj širšie zakomponovanie zodpovednosti pacienta na svojom zdraví, a to najmä formou zavedenia podpory pre prevenciu ako aj možnosťami rozšírenia ZS  hradenej z   prostriedkov verejného  zdravotného   poistenia o nadštandardnú ZS s využitím viaczdrojového financovania.	
Očakávaný prínos:	Podporné nástroje majú za cieľ vytvoriť väzby medzi ostatnými opatreniami, a tak komplexne viesť k celkovému zvýšeniu kvality poskytovania ZS a efektívnejšiemu prerozdeľovaniu finančných prostriedkov v systéme verejného zdravotného poistenia.	
Predpoklady:	V zmysle záverov tohto dokumentu	
Ďalšie kroky:	V zmysle záverov tohto dokumentu	

4	
Zhrnutie a harmonogram

Ako už bolo spomenuté v úvode tohto dokumentu vzhľadom na komplexnosť príčin a riešení oddlženia ZZ je potrebné vytvoriť rámec predpokladov takéhoto konceptu a nastaviť konkrétne postupné kroky k jeho napĺňaniu.
Z uvedeného sa navrhuje:
1.	Poskytnúť návratnú finančnú výpomoc ZZ nasledovne:
a.	MF SR alokuje v priebehu roka 2009 finančné prostriedky a účelovo ďalej podľa tohto návrhu, budú pridelené na poskytnutie návratnej finančnej výpomoci ZZ prostredníctvom zmluvného vzťahu MF SR - MZ SR – ZZ.
b.	ZZ môže požiadať MZ SR o poskytnutie návratnej finančnej výpomoci (doba splácania 15 rokov s odloženým splácaním o 2 roky) na úhradu svojich záväzkov po lehote splatnosti (istín) so stavom k 30.9.2008, ktoré takto preukáže, pričom ZZ musí splniť nasledujúce podmienky: 
i.	schopnosť splácať anuitnú splátku,
ii.	schopnosť nevytvárať nový dlh vypracovaním akčného plánu ozdravenia a skvalitnenia poskytovanej ZS zdravotníckym zariadením,
iii.	ZZ musí byť už v procese otvorených racionalizačných opatrení aspoň po dobu 2 mesiace pred požiadaním o poskytnutie návratnej finančnej výpomoci a tieto začaté racionalizačné kroky musia byť odsúhlasené MZ SR.
iv.	podľa platnej legislatívy musia byť schopné vytvárať kladný hospodársky výsledok, ktorý nebude tvorený na úkor kvality poskytovanej ZS.

c.	MZ SR spolu so ZZ v pôsobnosti MZ SR začne racionalizačné aktivity, ktoré budú viesť k eliminácii tvorby nového dlhu a budú predovšetkým zamerané na znižovanie nákladov v oblasti podporných služieb.
d.	MZ SR vypracuje návrh organizačného a materiálneho zabezpečenia pre splnenie tohto bodu, aby bolo možné pomáhať schvaľovať a kontrolovať čerpanie peňazí, vypracovávať programy a spoluvytvárať akčné programy pre ZZ. 

2.	Postupne realizovať kroky systémových opatrení vedúce ku skvalitneniu poskytovania ZS a eliminácie budúceho zadlžovania ZZ:
a.	Vypracovať analýzu s cieľom organizačno-procesného návrhu vrátane materiálno-technického zabezpečenia pre podporu centralizácie služieb organizácii v pôsobnosti MZ SR.
b.	Vypracovať plán a návrh podmienok pre užšiu špecializáciu poskytovania ZS v nadväznosti na verejnú  minimálnu sieť poskytovateľov ZS, spolu s návrhom a analýzou dosahov pre podporné nástroje, ako sú 
i.	zavedenie katalógu výkonov spolu so zavedením minimálnych časových limitov pre vybrané výkony 
ii.	vypracovanie pravidiel pre podporu plošnejšieho zavedenia prevencie a širšej zodpovednosti pacienta za svoje zdravie 
iii.	možnosti využitia viaczdrojového financovania
c.	Vypracovať organizačno-procesný a legislatívny rámec pre zavedenie prísnejšej kontroly v poskytovaní ZS 

V zmysle týchto záverov sa navrhuje nasledovný harmonogram pre realizáciu oddlženia zdravotníckych zariadení:

Kľúčové termíny sa odvíjajú od predpokladu začiatku prác na realizácii oddlženia zdravotníckych zariadení podľa tohto dokumentu od 1. 1. 2009. Dĺžky jednotlivých lehôt sú nasledovné:
•	Príprava 	60 kalendárnych dní
•	Lehota na podávanie žiadostí	183 kalendárnych dní
•	Lehota na schválenie/zamietnutie žiadosti	60 kalendárnych dní
•	Lehota na vyplatenie finančných prostriedkov	30 kalendárnych dní

Zoznam použitých skratiek:

DÚ			daňový úrad
IT			informačné technológie
mil.			milión
MF SR		Ministerstvo financií Slovenskej republiky
MZ SR		Ministerstvo zdravotníctva Slovenskej republiky
Sk			slovenská koruna
SR			Slovenská republika
ŠZM			špeciálny zdravotnícky materiál
VÚC			vyšší územný celok
ZS			zdravotná starostlivosť
ZZ			zdravotnícke zariadenie
Z. z.			zbierka zákonov